২৪ ঘণ্টায় দেশের বিভিন্ন নদ-নদীর ২৬ পয়েন্টে পানি বৃদ্ধি পেয়েছে। কমেছে ৫২ পয়েন্টে। শেষ খবর পাওয়া পর্যন্ত যশোরের কপোতাক্ষ এবং চট্টগ্রামের সাংগু নদীর পানি বিপদসীমার ওপর দিয়ে প্রবাহিত হচ্ছে বলে জানিয়েছে বন্যা পূর্বাভাস ও সতর্কীকরণ কেন্দ্র। এ দুটি নদীর ঝিকরগাছা ও দোহাজারি পয়েন্টের পানি পর্যবেক্ষণ করে সরকারি এ সংস্থাটি বলছে, কপোতাক্ষ নদীর পানি বিপদসীমার ৫৩ সেন্টিমিটার ওপর দিয়ে প্রবাহিত হচ্ছে। নদী বিশেষজ্ঞদের মতে, বিপদসীমার এক মিটার ওপরে কোনো নদীর পানি প্রবাহিত হলে সেটা মারাত্মক বন্যা পরিস্থিতি তৈরি করে। সেই হিসেবে কপোতাক্ষ পাড়ের মানুষরা মারাত্মক বন্যার ঝুঁকিতে আছে। আবহাওয়া অধিদফতর বলছে, পূর্ণিমার প্রভাব কেটে যাওয়া এবং কোমেন ভারতের দিকে চলে যাওয়ায় পরিস্থিতির উন্নতি ঘটেছে।